रिसर्च पर पड़ा फैलोशिप में कटौती का असर
पिछले साल सरकार द्वारा फैलोशिप के अनुदान में कटौती किए जाने का असर रिसर्च पर पड़ा है। लेकिन नए साल में फैलोशिप के लिए अनुदान बढ़ने की उम्मीद बढ़ी है। इंडियन नेशनल साइंस एकेडेमी (आईएनएसए) ने केंद्र सरकार के सामने यह समस्या रखी है। एकेडेमी के अध्यक्ष डॉ. राघवेंद्र गडगकर ने भोपाल प्रवास के दौरान भास्कर से चर्चा में यह जानकारी साझा की। उन्होंने विज्ञान के प्रचार-प्रसार के लिए एकेडेमी द्वारा राष्ट्रीय स्तर पर किए जा रहे कामों के बारे में बताया।
डॉ. गडगकर के अनुसार 55 साल पुरानी यह संस्था विज्ञान को बढ़ावा देने के लिए अब 25 से 45 साल के युवाओं पर ध्यान केंद्रित कर रही है। युवाओं को विज्ञान से जोड़ने के लिए एकेडेमी ने इंडियन नेशनल यंग साइंस की स्थापना की है। अभी संस्थान से जुड़ने वाले शोधार्थियों में 45 से 60 साल तक के लोग अधिक है। आईएनएसए ने सरकारी विभागों के भरोसे रहने के बजाए खुद ही युवाओं को फैलोशिप देने की शुरुआत की है। पहले यह पीजी छात्रों को ही दी जाती थी लेकिन अब अंडर ग्रेजुएट के लिए भी यह शुरू की गई है। आईएनएसए हर साल 2000 फैलोशिप दे रहा है। यह छात्रों के साथ शिक्षकों को भी दी जा रही है।
स्कूलों में भी पहुंचने की तैयारी
डॉ. गडगकर ने कहा कि अभिभावक बच्चों को विज्ञान के क्षेत्र में कॅरियर बनाने की सलाह नहीं देते हैं। आईएनएसए अब स्कूलों में कक्षा 12वीं तक के छात्रों के बीच विज्ञान का प्रचार करेगा।
शुरू करेंगे लेक्चर सीरीज
मप्र में विज्ञान के प्रति छात्रों के रुझान पर उन्होंने संतोष जताया है। डॉ.गडगकर ने इंडियन इंस्टिटयूट ऑफ साइंस एजुकेशन एंड रिसर्च भोपाल के साथ विज्ञान को बढ़ावा देने के लिए काम करने की इच्छा जताई है। आईएनएसए और आईआईएसईआर भोपाल मिलकर थीम आधारित विज्ञान के विषयों पर व्याख्यान की श्रृंखला शुरू करेंगे।
डॉ. राघवेंद्र गडगकर, अध्यक्ष इंडियन नेशनल साइंस एकेडेमी नई दिल्ली।
hin_Deva hin_Deva hin_Deva hin_Deva hin_Deva kas_Deva hin_Deva bho_Deva